РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/123-23

24. мај 2023. године

Б е о г р а д

ЗАПИСНИК

СА 26. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 24. МАЈА 2023. ГОДИНЕ

Седница је почела у 9,30 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: др Угљеша Мрдић, Aлександар Марковић, Александар Мирковић, Ђорђе Комленски, Ана Миљанић, др Весна Ивковић, Радован Арежина и Никола Драгићевић.

Седници су присуствовали заменици чланова Одбора: Драгана Радиновић, заменик члана Сандре Божић, Светозар Вујачић, заменик члана Верољуба Матића и Радмила Васић, заменик члана Бошка Обрадовића.

Седници су, након закључења дискусије о тачкама дневног реда, приступили: Војислав Михаиловић и Живота Старчевић, чланови и Славиша Ристић, заменик члана Јанка Веселиновића.

Седници нису присуствовали чланови Одбора: Сандра Божић, Верољуб Матић, Јанко Веселиновић, Мирослав Алексић, Драгана Ракић и Бошко Обрадовић.

Председник Одбора је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине поднео предлог да Одбор обави заједнички јединствени претрес о све четири тачке предложеног дневног реда, односно о захтевима народних посланика Дејана Манића, мр Јадранке Јовановић и Марије Јевђић за обављање друге јавне функције, односно посла, као и о захтеву Сање Ћаловић, за остваривање права на исплату месечне накнаде на име закупа стана у Београду и права на накнаду за одвојени живот од породице.

На предлог председника, Одбор је већином гласова прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника, већином гласова утврдио дневни ред 26. седнице у целини:

Д н е в н и р е д:

- Усвајање записника са 25. седнице Одбора -

1. Разматрање захтева народног посланика Дејана Манића за прибављање мишљења за обављање друге јавне функције (акт 21 број: 02-790/23 од 21. априла 2023. године);

2. Разматрање захтева народног посланика мр Јадранке Јовановић за прибављање мишљења за обављање другог посла (акт 21 број: 02-843/23 од 27. априла 2023. године);

3. Разматрање захтева народног посланика Марије Јевђић за прибављање мишљења за обављање друге јавне функције (акт 21 број: 02-1017/23 од 23. маја 2023. године);

4. Разматрање захтева народног посланика Сање Ћаловић, за остваривање права на исплату месечне накнаде на име закупа стана у Београду и права на накнаду за одвојени живот од породице (21 број: 120-988/23 од 18. маја 2023. године).

Пре преласка на рад по утврђеном дневном реду, Одбор је већином гласова, без примедаба, усвојио записник са 25. седнице Одбора.

**Прва, Друга, Трећа и Четврта тачка дневног реда:** Разматрање захтева народног посланика Дејана Манића за прибављање мишљења за обављање друге јавне функције; Разматрање захтева народног посланика мр Јадранке Јовановић за прибављање мишљења за обављање другог посла; Разматрање захтева народног посланика Марије Јевђић за прибављање мишљења за обављање друге јавне функције; Разматрање захтева народног посланика Сање Ћаловић, за остваривање права на исплату месечне накнаде на име закупа стана у Београду и права на накнаду за одвојени живот од породице.

У уводном обраћању, председник Одбора је напоменуо да ће Одбор, с обзиром на то да је прихваћен предлог за обједињену расправу по свим тачкама дневног реда, у складу са чланом 157. став 2. Пословника, по завршетку расправе одлучивати о свакој тачки дневног реда посебно. С тим у вези је упознао чланове да су Одбору достављени захтеви народних посланика за давање позитивног мишљења за обављање друге јавне функције: Дејана Манића за обављање функције в.д. директора ЈКП Паркинг сервис, Врање и Марије Јевђић, за подношење кандидатуре за председника Кик бокс савеза Србије, као и захтев мр Јадранке Јовановић за давање позитивног мишљења за обављање другог посла - сарадник ментор у Народном позоришту у Београду.

У вези са 4. тачком дневног реда, председник је напоменуо да је народни посланик Сања Ћаловић, са пребивалиштем у Чачку, поднела захтев за остваривање права на исплату месечне накнаде на име закупа стана у Београду и права на накнаду за одвојени живот од породице, као и да је уз захтев доставила потребну документацију; да Одбор према Одлуци о посланичкој накнади може да одлучи да се народном посланику, који нема пребивалиште у Београду и не користи право на хотелски смештај, на лични захтев, исплати месечна накнада на име закупа стана у Београду у укупном износу од 35.000,00 динара. Такође је подсетио да народни посланик, који користи право на месечну накнаду на име закупа стана у Београду, има право на накнаду на одвојени живот од породице у износу 40% просечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате.

Дискусије није било.

Одбор је, на предлог председника, већином гласова прихватио захтев и дао позитивно мишљење Дејану Манићу да уз вршење функције народног посланика може да обавља и функцију в.д. директора Јавног комуналног предузећа „Паркинг сервис“, Врање.

Одбор је, на предлог председника, већином гласова прихватио захтев и дао позитивно мишљење мр Јадранки Јовановић да уз вршење функције народног посланика може да обавља и посао сарадника – ментора у оперском студију Националног театра, на основу уговора закљученог са Народним позориштем у Београду.

Одбор је, на предлог председника, већином гласова прихватио захтев и дао позитивно мишљење Марији Јевђић да уз вршење функције народног посланика може да поднесе кандидатуру за председника Кик бокс савеза Србије.

Одбор је, на предлог председника, једногласно прихватио захтев народног посланика Сање Ћаловић за остваривање права на исплату месечне накнаде на име закупа стана у Београду, почев од 1. маја 2023. године до 30. априла 2024. године, као и захтев за остваривање права на накнаду за одвојени живот од породице у истом временском периоду.

\*\*\*

Седница је завршена у 9,39 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов